Det var ikke den helt klassiske stranddag onsdag eftermiddag i Vorørup, hvor der var fyldt op med glade vinterbadere, som alle stod klar til årets kolde dyk ved dette års vinterbaderfestival. Lidt over 500 havde købt billet til arrangementet for enten at deltage eller kigge på de mange vinterbadere, som alle kunne glæde sig over igen at kunne deltage i festivalen, som blev afholdt for sjette gang - sidst i 2019. Fantastisk arrangement To af de deltagende til arrangementet var Linda Michalski og Anne-Kathrine Poulsen, der begge er garvede vinterbadere. - Jeg har været medlem i syv år, og det er jo en herlig dag, fortæller  Linda Michalski, der har sommerhus i området og derfor ofte bader på stranden. -  Jeg er ude at bade hver dag, for jeg bor herude. Men jeg er selvfølgelig også med til det her fantastiske arrangement, fortæller  Anne-Kathrine Poulsen, der var mere end klar til at springe i det kolde vand. Inden deltagerne sprang ud i vandet, blev de budt på champagne. Derudover var der stillet forplejning op til dem også i form af mad og drikke. Anne-Kathrine Poulsen havde også et godt råd til dem, som sidder derhjemme og gerne vil igang med vinterbadning. - Jeg tænker, at man skal starte om sommeren, og så skal man bare blive ved. Sådan gjorde jeg selv, og jeg er ikke stoppet igen. Man bliver bare glad bagefter, fortæller hun. Herunder kan du se de mange glade vinterbadere: Klar, parat, start Kim Poulsen tog hurtigt fat i sin mikrofon, efter han havde snakket med TV2 Nords reporter. - Er i klar?, råbte han til deltagerne, som stod på række. - Jaaaaaa, råbte de mange deltagende tilbage, inden de alle løb ud til vandet iført badetøj og huer. Også TV2 Nords reporter var ude i det kolde vand, da hun var blevet lånt en badedragt af arrangørerne, og hun kunne bekræfte, at det var en meget kold fornøjelse. Taget højde for sikkerheden Onsdagens vinterbaderfestival foregik i havnebassinet. Derfor var der ikke den store fare omkring afviklingen. Alligevel havde arrangør Kim Poulsen taget højde for sikkerheden. - Vi har taget højde for alt, hvad vi kan, selvom der selvfølgelig altid kan ske uheld, fortæller han og forklarer, at surferne var klar med rescueboard, samtidig med at der var læger til stede. Lufttemperaturen i Vorupør var seks grader, mens vandet var omkring fire grader. - Vi skal ud at have frisk luft, motion og en god oplevelse, hvilket vi tilbyder her, fortæller Kim Poulsen. Pladsen åbnede klokken 12, og festivalen forventes at slutte igen klokken 18. En badebillet kostede 200 kroner for en voksen og 100 kroner for et barn, mens en gæstebillet kostede 20 kroner.

Opsummering:
Det var sjette gang, at vinterbaderfestivallen blev afholdt - og første gang siden 2019.